Α4-0283/96

Ψήφισμα για την εφαρμογή της ισότητας ευκαιριών για τους άνδρες και τις γυναίκες στον δημόσιο τομέα

Το Ευρωπαϊκό Κοινοβούλιο,

- έχοντας υπόψη τις προτάσεις ψηφίσματος,

α) του κ. Ligabue και άλλων σχετικά με την εφαρμογή πολιτικής ίσων ευκαιριών για τις γυναίκες στον δημόσιο τομέα (Β4-0165/95),

β) της κ. Sornosa Martinez και άλλων σχετικά με την εφαρμογή της αρχής για την ισότητα ευκαιριών στα ευρωπαϊκά θεσμικά όργανα (Β4-0357/95),

γ) της κ. Colli Comelli σχετικά με την εφαρμογή της ισότητας ευκαιριών για τις γυναίκες στο δημόσιο τομέα στην Ιταλία (Β4-0564/95),

- έχοντας υπόψη την οδηγία 76/207/ΕΟΚ σχετικά με την ίση μεταχείριση ανδρών και γυναικών όσον αφορά την πρόσβαση στην απασχόληση, την επαγγελματική κατάρτιση και την προαγωγή καθώς και τις συνθήκες εργασίας (( ΕΕ L 39 της 14.2.76, σελ. 40)),

- έχοντας υπόψη τη συμφωνία σχετικά με την κοινωνική πολιτική που επισυνάπτεται στο πρωτόκολλο για την κοινωνική πολιτική στη Συνθήκη για την Ευρωπαϊκή Ένωση και ειδικότερα το άρθρο 6, παράγραφος 3 αυτής,

- έχοντας υπόψη τη σύσταση του Συμβουλίου της 13 Δεκεμβρίου 1984 σχετικά με την προώθηση θετικών δράσεων για τις γυναίκες (84/635/ΕΟΚ) (( ΕΕ L 331 της 19.12.84, σελ. 34)),

- έχοντας υπόψη το τέταρτο μεσοπρόθεσμο κοινοτικό πρόγραμμα δράσης για την ισότητα ευκαιριών για τους άνδρες και τις γυναίκες (1996-2000) (COM(95)0381) (( ΕΕ L 335 της 30.12.95, σελ. 37)),

- έχοντας υπόψη τη σύμβαση των Ηνωμένων Εθνών για την εξάλειψη κάθε μορφής διακρίσεων κατά των γυναικών (CEDAW), και ειδικότερα το άρθρο 4 αυτής,

- έχοντας υπόψη την έκθεση της τέταρτης Παγκόσμιας Διάσκεψης των ΗΕ για τις γυναίκες στο Πεκίνο (Α/CONF.177/20),

- έχοντας υπόψη το ψήφισμά του της 11ης Φεβρουαρίου 1994 σχετικά με τις γυναίκες στη διαδικασία λήψης αποφάσεων ((ΕΕ C 61 της 28.2.1994, σελ. 248)),

- έχοντας υπόψη τη γνωμοδότησή του της 24ης Μαϊου 1996 σχετικά με την πρόταση σύστασης του Συμβουλίου σχετικά με την ισόρροπη συμμετοχή ανδρών και γυναικών στη διαδικασία λήψης αποφάσεων (( ΕΕ C 166 της 10.6.96, σελ. 269)),

- έχοντας υπόψη το Άρθρο 148 του Κανονισμού του,

- έχοντας υπόψη την έκθεση της Επιτροπής για τα Δικαιώματα της Γυναίκας και τη γνωμοδότηση της Επιτροπής Νομικών Θεμάτων και Δικαιωμάτων των Πολιτών (Α4-0283/96)

Α. λαμβάνοντας υπόψη το γεγονός ότι οι γυναίκες αποτελούν ένα μεγάλο ποσοστό των δημοσίων υπαλλήλων που σε ορισμένα κράτη μέλη υπερβαίνει το ήμισυ του προσωπικού του δημόσιου τομέα,

Β. λαμβάνοντας ωστόσο υπόψη ότι οι γυναίκες υποεκπροσωπούνται έντονα σε ανώτερες θέσεις, σε θέσεις που έχουν σχέση με λήψη αποφάσεων σε όλα τα κράτη μέλη, καθώς επίσης και στον δημόσιο τομέα των ευρωπαϊκών θεσμικών οργάνων,

Γ. λαμβάνοντας υπόψη ότι οι γυναίκες που απασχολούνται στον δημόσιο τομέα θίγονται σε δυσαναλόγως μεγάλο βαθμό από τις περικοπές στις δημόσιες δαπάνες που είναι απαραίτητες για την επίτευξη της νομισματικής ένωσης,

Δ. λαμβάνοντας υπόψη ότι ο δημόσιος τομέας μπορεί να λειτουργήσει ως καταλύτης και πρότυπο για την ανάπτυξη ίσων ευκαιριών και την ανάληψη θετικής δράσης υπέρ των γυναικών σε όλους τους τομείς της κοινωνίας, συμπεριλαμβανομένου και του ιδιωτικού τομέα,

Ε. λαμβάνοντας υπόψη ότι έχει ουσιώδη σημασία οι γυναίκες να εμπλακούν στη διαδικασία λήψης αποφάσεων σε όλους τους τομείς πολιτικής σε εθνικό και ευρωπαϊκό επίπεδο, προκειμένου να εφαρμοστεί η αρχή της προώθησης της ισότητας ευκαιριών σε όλες τις εθνικές και κοινοτικές δραστηριότητες,

ΣΤ. λαμβάνοντας υπόψη ότι περισσότερο από το ήμισυ του πληθυσμού αποτελείται από γυναίκες και ότι η ίση εκπροσώπηση γυναικών και ανδρών στη διαδικασία λήψης αποφάσεων είναι ουσιαστικής σημασίας για τη δημοκρατία και για τον σωστό αντικατοπτρισμό της κοινωνίας στο κράτος,

Ζ. λαμβάνοντας υπόψη ότι η θετική δράση στοχεύει στην καταπολέμηση της έμμεσης διάκρισης που ήδη υπάρχει σε μεγάλο βαθμό στην κοινωνία σε βάρος των γυναικών ως ομάδας,

Η. λαμβάνοντας υπόψη ότι οι ποσοστώσεις και η αριθμητική στοχοθέτηση θέσεων για τις γυναίκες και τους άνδρες που πρέπει να ορίζονται και να προωθούνται σε τομείς όπου υποεκπροσωπούνται, δεν συνιστούν κατά την έννοια αυτή διάκριση αλλά, αντιθέτως, συμβάλλουν στην άρση των υφισταμένων διακρίσεων,

Θ. λαμβάνοντας υπόψη ότι σε συστήματα όπου δίδεται προτίμηση στο υποεκπροσωπούμενο φύλο στις προσλήψεις και τις προαγωγές, οι ρήτρες που υποχρεώνουν τους εργοδότες να εξετάζουν τις ιδιαίτερες συνθήκες κάθε υποψηφίου θα λειτουργήσει στις περισσότερες περιπτώσεις υπέρ του άνδρα υποψήφιου,

Ι. λαμβάνοντας υπόψη ότι η παιδική μέριμνα, οι ρυθμίσεις για ευέλικτη εργασία και η μη μεταβιβάσιμη γονική άδεια, δεν θα πρέπει να θεωρούνται ως θετική δράση υπέρ των γυναικών, καθόσον αυτές θα πρέπει να θεωρούνται ότι ισχύουν τόσο για τους άνδρες όσο και για τις γυναίκες,

ΙΑ. λαμβάνοντας υπόψη ότι ο κάθετος και οριζόντιος χωρισμός της αγοράς εργασίας αντικατοπτρίζεται και στον δημόσιο τομέα, καθόσον οι γυναίκες σε ορισμένα τμήματα, απασχολούνται σε πολύ μεγαλύτερο ποσοστό και κατέχουν ανώτερα αξιώματα από ότι σε άλλα τμήματα όπου, εν πολλοίς, απουσιάζουν,

ΙΒ. λαμβάνοντας υπόψη ότι συχνά στα τμήματα αυτά όπου οι γυναίκες υποεκπροσωπούνται έντονα, δεν υποβάλλονται σχέδια για ισότητα ευκαιριών ή δεν εκτελούνται αποτελεσματικά τα υφιστάμενα σχέδια για ισότητα ευκαιριών, ακόμη και αν αυτό απαιτείται από το εν λόγω κράτος μέλος ή το θεσμικό όργανο,

ΙΓ. λαμβάνοντας υπόψη ότι τα προγράμματα και τα σχέδια για ισότητα ευκαιριών θα πρέπει να υποστηρίζονται από τακτική αξιολόγηση επί τη βάσει μετρήσιμων δεικτών,

ΙΔ. λαμβάνοντας υπόψη ότι η ποσότητα και η ποιότητα των στατιστικών στοιχείων σχετικά με τον αριθμό των ανδρών και γυναικών στις δημόσιες υπηρεσίες ποικίλλει σημαντικά στα διάφορα κράτη μέλη και σε ορισμένες περιπτώσεις ουσιαστικά δεν υπάρχουν,

ΙΕ. λαμβάνοντας υπόψη ότι πρέπει να γίνουν αντιληπτά τα προβλήματα τα οποία παρακωλύουν την επίτευξη ισότητας ευκαιριών για άνδρες και γυναίκες σε τομείς και κατηγορίες όπου, ακόμα και με το πρόγραμμα για ισότητα ευκαιριών, εξακολουθεί να υφίσταται υποεκπροσώπηση των γυναικών,

ΙΣΤ. λαμβάνοντας υπόψη ότι τα προγράμματα επαγγελματικής κατάρτισης στον δημόσιο τομέα πρέπει να στοχεύουν τόσο στη βελτίωση των δυνατοτήτων των γυναικών για εξέλιξη της σταδιοδρομίας όσο και στην αύξηση της συνειδητοποίησης μεταξύ των διευθυντών όσον αφορά τη σημασία που έχει η προώθηση πολιτικής ισότητας ευκαιριών,

ΙΖ. λαμβάνοντας υπόψη ότι οι γυναίκες θα συνεχίσουν να βρίσκονται σε μειονεκτική θέση επαγγελματικώς, μέχρις ότου υπάρξει ανακατανομή των οικογενειακών αρμοδιοτήτων μεταξύ ανδρών και γυναικών, παράλληλα με τη λήψη μέτρων για συγκερασμό της επαγγελματικής με την οικογενειακή ζωή,

1. καλεί τα κράτη μέλη να θεσπίσουν στη Διακυβερνητική Διάσκεψη για την αναθεώρηση της Συνθήκης μία νέα νομική βάση για την ισότητα μεταχείρισης και τα δικαιώμτα ανδρών και γυναικών, που θα προβλέπει τη νομιμότητα της ανάληψης θετικής δράσης με στόχο την προώθηση της ισότητας ευκαιριών μεταξύ ανδρών και γυναικών[semigr ]

2. θεωρεί ότι πρέπει να υπάρξει θετικός ορισμός της θετικής δράσης στην κοινοτική νομοθεσία και ότι η τροποποιημένη οδηγία 76/207/ΕΟΚ θα πρέπει να περιλάβει ρητώς τον ορισμό αυτό, καθορίζοντας έτσι ένα γενικό πλαίσιο για την ανάληψη θετικών δράσεων στο πλαίσιο της Ένωσης[semigr ]

3. πιστεύει σθεναρά στην αρχή της επικουρικότητας όσον αφορά την ανάληψη θετικής δράσης και, κατά συνέπεια, πιστεύει ότι δεν θα πρέπει να απαγορεύεται στα κράτη μέλη να λαμβάνουν τα μέτρα θετικής δράσης που θεωρούν τα πλέον κατάλληλα σε ένα γενικό πλαίσιο που θα θεσπίσει η κοινοτική νομοθεσία και που ταιριάζει καλύτερα στην εθνική κουλτούρα και τις παραδόσεις[semigr ]

4. καλεί τα κράτη μέλη που έχουν καθιερώσει την μη αυτόματη αρχή της προτίμησης για τις γυναίκες σε περιπτώσεις προαγωγής και πρόσληψης, όταν οι υποψήφιοι έχουν τα ίδια προσόντα και οι γυναίκες υποεκπροσωπούνται στον εν λόγω τομέα ή βαθμό, να εφαρμόσουν την αρχή αυτή εξίσου και για τους άνδρες όπου αυτοί υποεκπροσωπούνται[semigr ]

5. καλεί τα κράτη μέλη, όπου δεν το έχουν πράξει, να καταρτίσουν ετήσια σχέδια ισότητας ευκαιριών για το δημόσιο τομέα, με οδηγίες σχετικά με τα μέτρα που πρέπει να ληφθούν στο πλαίσιο των κοινοτικών υπηρεσιών για να προωθηθεί η απασχόληση και η προαγωγή των γυναικών[semigr ]

6. καλεί τα κράτη μέλη και τα θεσμικά όργανα της ΕΕ να στοχοθετήσουν ποσοτικά τον αριθμό των γυναικών που πρέπει να οριστούν εντός ενός καθορισμένου χρονικού διαστήματος σε θέσεις λήψης αποφάσεων σε κάθε υπουργείο ή θεσμικό όργανο και αν τα στοχοθετημένα αυτά στοιχεία δεν επιτευχθούν μέχρι το 2000, να θεσπιστεί σύστημα ποσοστώσεων με ελάχιστο ποσοστό και για τα δύο φύλλα[semigr ]

7. εμμένει στο ότι τα κράτη μέλη θα πρέπει να κάνουν διαχωρισμό μεταξύ βραχυπρόθεσμων και μακροπρόθεσμων στόχων και να διασφαλίσουν ότι οι βραχυπρόθεσμοι στόχοι διατυπώνονται με όρους εφικτών στόχων που θα μπορούν να αξιολογούνται ανά τακτά διαστήματα ώστε να διασφαλίζεται η επίτευξή τους[semigr ]

8. καλεί τα κράτη μέλη στα οποία υπάρχουν συστήματα διαγωνισμών για προσλήψεις και προαγωγές, να μελετήσουν το περιεχόμενο των διαγωνισμών για την πρόσληψη ή προαγωγή του προσωπικού, με στόχο να εμποδίσουν, από την αρχή, τις διακρίσεις μεταξύ των γυναικών και των ανδρών[semigr ]

9. καλεί επίσης τα κράτη μέλη να εξασφαλίσουν ότι κάθε τμήμα, υπουργείο, ή υπηρεσία θα προετοιμάζει τα δικά του σχέδια ισότητας με ευέλικτη αριθμητική στοχοθέτηση, προσαρμοσμένη σύμφωνα με τον τρέχοντα αριθμό γυναικών σε ανώτατες θέσεις και στην διαθεσιμότητα γυναικών για προαγωγή[semigr ]

10. επιμένει ότι τα κράτη μέλη πρέπει να λάβουν μέτρα για να υπερκεραστεί η εχθρικότητα ή η αδράνεια όσον αφορά την ισότητα ευκαιριών, προβλέποντας την προώθηση της συνειδητοποίησης και της σημασίας που έχει το θέμα ισότητας ευκαιριών για γυναίκες και άνδρες στα εν λόγω υπουργεία και τους δημόσιους φορείς, ακόμα δε και την επιβολή κυρώσεων σε βάρος των υπουργείων και των δημόσιων φορέων που δεν θεσπίζουν ούτε εφαρμόζουν σχέδια για την ισότητα ευκαιριών για τις γυναίκες[semigr ]

11. επιμένει ότι τα κράτη μέλη πρέπει να ζητήσουν πιεστικά από τα υπουργεία και τους δημόσιους φορείς όπου εξακολουθεί να σημειώνεται σοβαρή υποεκπροσώπηση των γυναικών ακόμη και μετά το πρόγραμμα ισότητας ευκαιριών, να εκπονήσουν λεπτομερή έκθεση σχετικά με τα προβλήματα στα οποία προσκρούει η προώθηση των ίσων ευκαιριών, ούτως ώστε να αυξηθεί η αποτελεσματικότητα του προγράμματος ισότητας ευκαιριών[semigr ]

12. καλεί τα κράτη μέλη να μην χρησιμοποιούν τις περικοπές των δημοσίων δαπανών ως πρόσχημα για να αρνούνται ή να μην εφαρμόζουν τα προγράμματα και τις πολιτικές για την ισότητα ευκαιριών στις δημόσιες υπηρεσίες τους[semigr ]

13. καλεί τα κράτη μέλη να παρακολουθήσουν την πρόοδο που σημειώνεται στην εφαρμογή των σχεδίων για ισότητα ευκαιριών σε ετήσια βάση με μετρήσιμους δείκτες που θα περιλαμβάνουν τον αριθμό των προαγωγών και διορισμών σε σύγκριση με τους υποψηφίους, τα ποσοστά παραιτήσεων, δυνατότητας επαγγελματικής κατάρτισης και διευθετήσεις για ευέλικτη εργασία και να δημοσιεύουν ετήσια στατιστικά στοιχεία σχετικά με τους δείκτες αυτούς ανά βαθμό, τμήμα και τομέα[semigr ]

14. πιστεύει ότι ορθή αξιολόγηση μπορεί να υπάρξει μόνο από ειδικά καθορισμένο για τον σκοπό αυτό προσωπικό και με τη συνεργασία των συνδικάτων και των εργαζομένων στον δημόσιο τομέα[semigr ]

15. ζητεί από όλες τις υπηρεσίες προσλήψεως προσωπικού στον δημόσιο τομέα, όταν ζητούν υπαλλήλους για θέσεις όπου οι γυναίκες υποεκπροσωπούνται, να ενθαρρύνουν τη συμμετοχή γυναικών υποψηφίων[semigr ]

16. επισημαίνει ότι ο συνδυασμός επαγγελματικής και οικογενειακής ζωής και η ανακατανομή των καθηκόντων μεταξύ γυναικών και ανδρών, είναι ουσιαστικής σημασίας για την επίτευξη της ισότητας ευκαιριών για γυναίκες και άνδρες και ότι, προς τον σκοπό αυτό, πρέπει να διερευνηθούν οι δυνατότητες για οικογενειακή και γονική άδεια, παιδική μέριμνα, ευέλικτες ρυθμίσεις εργασίας και προστατευτικά μέτρα για άτομα με καθήκοντα μέριμνας, τόσο για τις γυναίκες όσο και για τους άνδρες[semigr ]

17. καλεί την Επιτροπή να υποβάλει προτάσεις για κοινοτικές νομοθετικές ρυθμίσεις, που θα υποχρεώνουν τα κράτη μέλη να θεσπίσουν νόμους για την ισότητα ανδρών και γυναικών στον δημόσιο τομέα και θα λαμβάνουν υπόψη τους τα εξής σημαντικά σημεία:

α) την κατάρτιση προγραμμάτων για την προώθηση των γυναικών[semigr ]

β) τον διορισμό αντιπροσώπων για τα ζητήματα των γυναικών ή τη δημιουργία οργανισμών παρακολούθησης της εφαρμογής της πολιτικής για την ισότητα των ευκαιριών[semigr ]

γ) την επαναξιολόγηση των επαγγελματικών δραστηριοτήτων με σεβασμό της αρχής της μη διάκρισης κατά την αμοιβή[semigr ]

δ) την κατάργηση του υπολογισμού της αρχαιότητας στις προαγωγές[semigr ]

ε) την ενθάρρυνση για την ίση εκπροσώπηση στις υπηρεσίες επιλογής, προαγωγής και διορισμού[semigr ]

στ) το προβάδισμα της αξιοκρατίας έναντι της αρχαιότητας ως κριτήριο[semigr ]

18. ζητεί από το Συμβούλιο να εγκρίνει το σχέδιο οδηγίας σχετικά με το βάρος της απόδειξης στον τομέα της ίσης αμοιβής και της ίσης μεταχείρισης ανδρών και γυναικών[semigr ]

19. εκφράζει την έντονη λύπη του για το χαμηλό επίπεδο εκπροσώπησης των γυναικών στους διευθυντικούς βαθμούς σε όλες τις διοικήσεις των οργάνων της ΕΕ[semigr ]

20. καλεί όλα τα ευρωπαϊκά θεσμικά όργανα να προβούν σε αναθεώρηση όλων των πτυχών των διαδικασιών επιλογής, όπως η δημοσίευση για την πλήρωση κενής θέσης, τα έντυπα υποβολής, οι επιτροπές επιλογής και οι μέθοδοι αξιολόγησης, ώστε να αρθούν όλες οι ενδεχόμενες διακρίσεις σε βάρος των γυναικών στον τομέα αυτό[semigr ]

21. καλεί την Επιτροπή να συνεχίσει και να ενισχύσει την πολιτική για προτίμηση γυναικών υποψηφίων όπου αυτές υποεκπροσωπούνται σε κάποιο συγκεκριμένο τομέα ή βαθμό[semigr ]

22. χαιρετίζει την απόφαση της διοίκησης του Κοινοβουλίου να δεχτεί την αρχή της προτίμησης για τις γυναίκες όπου αυτές υποεκπροσωπούνται σε συγκεκριμένο τομέα ή βαθμό και ζητεί να εφαρμοστεί η αρχή αυτή στην πράξη[semigr ]

23. καλεί τη διοίκηση του να προβαίνει σε ετήσια αξιολόγηση των γυναικών που προάγονται ανά γενική διεύθυνση και να ζητήσει γραπτές εξηγήσεις από τους ανώτερους διευθυντές που δεν περιλαμβάνουν γυναίκες στους καταλόγους διορισμών και προαγωγών[semigr ]

24. καλεί τις διοικήσεις των ευρωπαϊκών θεσμικών οργάνων να επεκτείνουν τις παρεκκλίσεις όσον αφορά το όριο ηλικίας για την αποδοχή σε γραπτές εξετάσεις για τους άνδρες και τις γυναίκες, οι οποίοι λόγω της ανατροφής των παιδιών τους δεν εργάστηκαν για κάποια χρονική περίοδο, ή ατόμων τα οποία έλαβαν οικογενειακή ή γονική άδεια[semigr ]

25. καλεί την Επιτροπή να επιμείνει ώστε τα κράτη μέλη να ορίζουν ένα ισορροπημένο ποσοστό γυναικών στις θέσεις για τις συμβουλευτικές επιτροπές σε επίπεδο ΕΕ όταν προβαίνουν σε ορισμούς για θέσεις ανώτερων υπαλλήλων της Επιτροπής[semigr ]

26. καλεί την Επιτροπή να ενημερώσει τη μελέτη του 1990 που είχε διενεργήσει το Ευρωπαϊκό Ινστιτούτο Δημόσιας Διοίκησης όσον αφορά τα διάφορα συστήματα και τις πρακτικές που ακολουθούν οι δημόσιες υπηρεσίες των κρατών μελών για την προαγωγή της ισότητας ευκαιριών και να δώσει συνέχεια στη μελέτη αυτή με συνέδριο που θα συνέλθει συνδιοργανούμενο και από το ΕΙΔΔ ώστε να εκτεθούν οι αδυναμίες και να δημοσιοποιηθούν παραδείγματα καλής πρακτικής[semigr ]

27. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή και τις κυβερνήσεις των κρατών μελών.